Nakmikistem Aapqughwaalqumsiighi

Kestistet igleghutistengit Amarakami elngaatall qafsinaghqengngaaq state-et 

allakaqaghtaghmeng liilightuusalightuulluteng igleghutkayugukangit nakmikillghem 

igleghutellghi. Kavemem liilightuusaan qafsinggaat maligsaghqaghhaat state-enun 

maligutusaghqameng. Enkaangam, itagnalleghpigaat ilatellghemllu nakmikillghemllu liisaghqiit 

naalkelleqasi negpesi kestivigan qepghaghvigani. 

Takugu eac.gov/vote takuyaghqaneng state-egpek nalighmeng nalighneghpek kestivigan 

website-anganun amalleqa naalkesqelluku negpek kestivigan qepghaghviga. 

Ilangi Nakmikillghem Aapqughwaalqumsiighi: 

• National Association of State Election Directors (NASED)

• National Association of Secretaries of State (NASS)

Naten Kestillghem igleghallgha

Kitum igleghutaqagu kestilleq state-emni?

Allakaqaghtaghmeng state-et kestisteneng umiilelguut qepghaghteneng, esghaamakaqaa 

nalighmeng kayutngwaaquq state-emllu kavememllu nakmikillghitneng. Qunereng, 

nakmikillghet kiyang igleghutaqiit county-mi, iwernga ilangitni states-eni city-t sangwaat 

igleghutaqiit nakmikillghet. States-et igleghutaqiit nakmikillghet allakuteperuwaaghluteng, 

ataasini state-eni allakanighaqluteng ayuqut. Kestillghet igleghusaghngaaghmeng ataasim 

yugem nalighmeng qafsin’guluteng, igleghutistet nalighmeng kayutangita kestillghet, 

nalighmeng qafsin’ginaluteng. 

Kestistet igleghutistengit Amarakami elngaatall qafsinaghqengngaaq. U.S.-mi 10,000 

siipngaghmeng ayuqut nakmikillghem nalighneghi. Alngunagiinaagut angtalngi, mekestaanghi 

nem qafsin’ggaghmeng hundred-et ilatkat namikistet enkaam angenghi nalighneghem maani 5 

million siipngaghmeng. Nem kestistengan qepghaghtengi ama aklukaqiit liitngwaaqat 

nakmikivigem qeghpaghtet (kiyang bipartisan-et) kayusiitaqegkangit nakmikistet 

nakmikiyaghaghmillu Nakmikivigmillu. Naavghututistun ayuqelghiistun piluki, KEK-m 
kelguvikaqiitlu igleghutilleghmengllu kayusiisqelluki kestistem qepghaghtengi, taawanginaq 

KEK-m atanghusigatii kestillghet. 

Liitaghaghnaluku kitum igleghutaqegkangi kestillghet state-egpeni takugu eac.gov/vote. 

Nakmikivigem qepghaghtengi sakayugaat? Naten kayusighinayaghsinga? 

Nakmikivigem qepghaghtengi megnunaghtut igleghutillghitneng kestillghem. Nakmikivigem 

qepghaghtengita qelpeghtaqiit nakmikiviget unanguluku; nakmikistet iteghtestaqiit enkaam 

nakmikusineng tuunaqiit; nakmikistet kayusighaqiit; igleghutaqiit kestillghem liilightuusiitlu 

maligsaghqiitlu; esghamakaqiit nakmikusit tunqullghit, nakmikusitlu saghyatlu; uumgaqiit 

nakmikiviget; kestaqiit nakikistet iitqat qaywa elqughaghutangi nakmikusit kesutngukat. 

Nakmikivigem qepghaghtengi kiyang nem kestistengita qepghaghtengit apeghtughaqiit enkaam 

qerngaghhaghmeng qepghataqut (kiyang bipartisan-et). Nakmikivigem qepghaghtengi 

akeqiiqut maligsaghqaluki kestillghem liilightuusii ama kestillghem kelengasaghaallu. 

Tuqlughqi negpek kestillghem qepghaghtengi helpamericavote.gov -mi liitaghaghnaluku naten 

ilannaluten qepghaghtenguluten nakmikivigmi state-egpeni. 

Kitum esghapagnayaghtagu nakmikilleq? 

Kestillghem esghapagtengi ilanganikun atiighaqegkangit “nakmikivigem 

esghapagtengi,”qaagkuminguut esghapagyaghngaaghmegteki namikillghem igleghnegha. Stateet allakaqaghtaghmeng liilightuusalguutlu maligsaghanengllu naten kinkut esghapalleghqiitneng 

nakmikilleghneng iwernga kiyang, nakmikillghem esghapagtengi sanguyaghngaaghmeng saam 

qepghaghtengi, katam political-em party-ngan nalighmeng partisan-engunghilnguut 

qernguneng, nakmikisaghqam kayagtii, akemken ilanganeng esghapagtet, nakmikivigneng 

aanaqelghiineng qernguneng, nalighmeng kavemem nalighmeng state-em qepghghtengi. 

Igleghnegha nakmikillghem esghapagtem whatetuq esghapagaqiitlu kelengakaqiit 

nakmikillghet, sangwaat sastengngunaki nalighmeng qinuyugtiillngunateng. Liilightuusii 

nakmikivigem esghapagtengi allakutut state-ekun. Tuqlughqi negpek kestillghem qepghaghviga 

liitaghaghnaluku pilleghqaanengllu salqumsuganengllu nakmikivigem esghapagtenganeng 

nunagpeni. Naalkataghaghhu nakikillghem esghapallghaneng state-egpeni whani eac.gov/vote.

Nani naalkeseqsingi nakikillghem apeghiillghi? 

Apeghiighyuwhaallghet nem pillghita aapghaqiit state-em nakmikillghem qepghaghtengitnun 

nakmikiviget umellghita kingunanganeng Nakmikivigmi. Ipapighqengngwaallghilnguut 

apeghiillghet kelgutaqiit state-em kestivigan website-angani enkaam aapghaqiit ungipaghtenun 

Taakut apeghiighyuwhaallghet allangughtaqsaaghtut Nakmikillghem kingunangi nakmikillghem 

qepghaghtengita aapghumanginaghaqegkangit nakmikusighlluwhaaghet, ilalluteng nakmikusit 

allangughtekayuget sangwaat, aviillutengllu tuyuqagugetlu nakmikusit, ama nakmikusit 

kesutnguyaghqat yarmitlu akmanlenguut nakmikistet. Inguuniita kesimakatki, ataasiightekata, 
enkaam ipapighqegkata atiighaqegkangit canvass-meng, apeghiiqapiget kelgutaqiitlu 

aapghaqiit, qafsinakaghtekayuget aghneghni tawallu qafsinat weeks-et. 

Takugu eac.gov/vote kenegsaghqanun state-egpeni nalighmeng nalighneghmi nakmikillghem 

website-angani ungipaghqameng state-em nakmikillghan apeghiillghi. 

Sangameng kestillghem apeghiillghi allangughtekayugwaat nakmikillghem 

ighivgaani? Qakun ataasiightaqat? 

Kestillghem qepghaghtengita kesnaqutkaqiit nakmikusit nakmikillghem ighivgaani, taawanginaq 

nakmikillghem ighivgaan apeghiillghi ipapighqengngwaallghilnguugut ama 

kingulighpigaanghitut. State-et allakaghmeng maligsaghqalwaaqut tuyuqayugteggun, 

allangughtekayugetlu yarmitlu ama akmanlenguut nakmikusiit kestelleghqiit. Katamqun ilangita 

states-et tuyuqayuget nakmikusit kaasaghqaagut Nakmikusim aghneghani. Ilangita 

kesutngustaqiit tuyumakata Nakmikivigem aghneghani enkaam kaasaghqat natumi aghneghmi. 

Canvass-a (ama uglalghiini states-eni, yuvghiilleq) apeghiinghan, kestillghem apeghiillghi 

taqmiighaqiit. Wata liitaghaghyukuvgu kestillghem apeghiillghaneng, canvass-mengllu 

ipapighqelleghmengllu esghaghhu: https://www.eac.gov/election-officials/election-resultscanvass-and-certification 

Ilangit nakmikillghet kesneqigsaghngaaghmeng ayuqut ipapighqellghem kingunganeng 

qayughllak nakmikilleq qantaghantulanganeng nalighmeng nakmiksaghqam nalighmeng kinkut 

sangwaat aaptekatgu. Kesneqigtellghet allanguut yuvghiilleghneng iingunaghhiita nakmikillghet 

namikilleghmi nalighmeng aaftellghi nakmikillghem nakmikilleghmi kesneqigtaqiit, enkaam 

apeghiilleghpigaat nakmikillghem allangughsaghngaata ayuqut. 

Nakmikusim igleghusii katam ayugitaat? 

Ayugitellghi nakmikusim igleghusii megnunaghtut ipapighqellghi nakmikillghem. Kestistengita 

Kayutangita Kelengakistengit (KEK) allgeghutaqaat maligsaghqat nakmikusim igleghneghi 

(VVSG), igaqaghhaagutlu maligsaghqatlu, ilalluteng ayugitelleghmengllu 

itagnaghqelleghmengllu maligsaghqat, nakmikusit igleghusiinun piyaghqiit 

igleghayaghqaaghsaqata. KEK-t ama nakmikilleghmun saviget saaqiit nanghiqunaluki 

nakmikusim igleghusii ukunun maligsaghqanun. Ilatelleq KEK-m nanghiqullghanunllu 

ipapighqengnganunllu ellmeggneng piyukelqaat, iwernga qamagtevzighluteng states-et KEK-m 

nanghiqullghillu ipapighqellghillu atuqaqiit. States-etlu ama wata maligsqaghqalguyukumeng 

nakmikusit igleghusiitnun. 

Iingunita states-etlu nemllu nalighneghita atuqaqiit maligsaghqakuusitlu kayutetlu 

yakughniighsiisqelluki nakmikillghem igleghallghillu itagnatun nakmikillghem apeghiillghi 

ugpeqsaghqalukillu. Atuqusiit itagnallghit pillghit maakungwaaqut maghqatusit, uumget, 

igaqusit, nanghiqullghet nakmikillghem sivunganillu kingunganillu, yuvghiillghet ama 

whateghllugwaaqlu kamyuterkun kelengasiita salqumsugit. Allakaqaghtaghmeng state-et 
nakmikillghet qepghaghtengit umiilelguut kelengakikayuk maakut liilightuusatlu maligsaghqat 

qaywa maligtaqutangi. 

Atuqusiit kelengasaghat nakmikusinun igleghallghitnun: 

• Tukfighaqiit nanghiqungwaaqatlu ipapighqegkat nakmusim igleghusii 

• Kanaghqughwaghaqiit qamagaghlluki sat maliglluki nem liilightusiinun 

• Nanghiqungwaghaqiit itagnaatangi nakmikim sanqutangi nakmikivagilgan 

• Igleghutellghi nakmikillghet bipartisan-meng qepghaghteklutengllu 

esghapagtemengllu 

• Nanqigtengngwaaghluki qafsin’gutangi nakikusit tuunkat uglaghtutangitun 

nakmikiyaqaneng 

• Yuvghiighluki nakmikusit qaywa nakmikusim sanqutangi kestaqutangi nakmikellghet 

elqughaghlluki 

• Waran maalghum (bipartisan-ngunaqepiglluki) igaghaqiillu esghanqigtaqii 

nakmikusim tuunellghillu nakmikusimllu sanqutangi ataasineng qepghaghteneng 

nalighmeng naken tuunliinun 

• Igleghutaqii whateghllugaaq ayugitellghem pingi

Nakmikusit iiwleng nem nakmikellghem qepghaghtengan nayuqngwii nakmikilleghmi. 

Nakmikellghetllu mingllitngwaaghyaghqaagut nakmikillghem kingunganeng enkaam 

yuvghiighyaghqaluki yuvghiilleghmi nalighmeng kesneqigtelleghmi. Wata ungipaghqaq 

nakmikillghem ayugitellghaneng takugu: https://www.eac.gov/voters/election-security.

Takugu eac.gov/vote kenegsaghqaneng state-egpek nalighmeng nalighneghpek nakmikillghan 

website-anganun ungipaanun ayugitellghanun state-egpek. 

Ugpeqnayayaghsikun apeghiillgha nakmikillghem? 

Uglaghtuq sayaghqaqlu maligsaghqaqlu ugpeqesqelluki apeghiillghitneng nakmikillghet. 

Nakmillghem qepghaghtengi apeghtughaqiit ama pillepiglleghiit apeghtullghet nakmikillghem 

igleghutellghaneng. Qamagaghtevzighluku nakmikillghem igleghutellgha waran maalghuk 

apeghtughwaaqak qepghaghtek akeqikak maligtengngwaaghyaghqaluki ingunaghhiita 

nakmikillghem liilightuusiillu kelengallghallu nakmikillghem. Nakmikillghem esghapagtengi, 

ilangakun atighaqegkangit “nakmikivigem esghapagtengi,” tawansaghngaaghmeng 

esghamaksaghqaluku nalighmeng esghapakinaghnaluku nakmikilleq. 

Nakmikusit ullghitat amalka, ilalluteng nakmikusim yuvghiillghit nanghiqwaaqiit ama 

ipapighqaqiit naliit elqughaghutngalleghmun maligsaghqat. Uglalghiit states-et saneng 

elqughaghutngalleghmun nanghiqullghet nakmikusinun nakmikivagilgata. Saamallu amalleqa 
nakmikillghem sivungani, uglagluteng states-et yuvghiighyaghqaqiit kingungitneng 

nakmikillghem. Yuvghiileghmi nakmikillghem qepghaghtengit yuvghiighaqiit igat nakmikusit 

ipapighqennaluki elqughaghutngallghi ullghitam amalka kestillgha. Yuvghiillghet kelgutaqiit 

namikusit kesutkaatangi nakmikistet piyukellghistun ama apeghiillghi nakmikillghem 

ipangutangi. Wata ungipaq yuvghiilleghneng naalkennaghan KEK-m ungpaani Nakmikillghem 

Yuvghiillghi Amarakami. 

Takugu eac.gov/vote ken’gaghsaghqameng state-egpeni nalighmeng nalighneghpenk 

nakmikillghan website-angani ungipaghqameng esghaghnaluku naten nakmikusit kestaqutangi 

state-egpeni. 

Naten nakmikillghem qepghaghtengita negughaqatki kinkut 

nakmikilleghqitneng maalghugneng? 

Naliit igleghneghat itemngallghem whatetuq tamaghmeng ataasiinaghmeng nakmikiyaghqaguq. 

Nakmikillghem qepghaghtengi elngatall qepghaghaqut qaywa ataasiinaghmeng nakmikikatangi 

nakmikilleghmi, nalighmeng nakmikista nakmikikatanga qafsinaneng (katam nakmikikan 

tuyuqayugkun enkaam nakmikinaqutkegkan gginasaghlluku Nakmikilleghmi), ataasighhinaq 

nakmikusiq kesutngatanga. Una pinaluku, nakmikistem qepghaghtengi esghamakaqiit whaa 

atut ama elqughatngalghiit nakmkisteneng, uglagluteng states-et yuvghiighutaqiit ilatellghemllu 

nakmikillghemllu igiitneng ilangitnun states-enun. Nakmikillghem qepghaghtengit igat 

aflengakaqiit nakmikistet nakmikusingutkatangitneng, enkaam naakut nakmikusit tuutkatangi. 

Nakmikistem piyaghqatanga peqiggneghilkan (katam nakmikista igiitninneghilkan 

nakmikiyaghqaatni, nakmikistem ungipaa apeghiillghisimakan nalighmeng anagngakan, 

nalighmeng nakmikista nakmikusingumakan tuyughluku enkaam nakmikesimakan), 

nakmikesaghngaaghmi allangughtekayugkun nalighmeng sayaghqaghhaanghilngughqun 

nakmikusikun. Allangughtekayuget nakmikusit allakaghmeng ilangitneng nakmikusineng ayuqut 

enkaam igleghusaghqagutlu kesutngusaghqagut nakmikistem qepghaghtengan peqigsimakagu

nakmikista piyaghqatanga enkaam nakmikillghitutanga nakmikilleghmi. 

Nakmikista aaputkuni tuyuqayugmeng nakmikusimeng, nakmikillghem qepghaghtengi 

peqigtaqiit aaputellgha qaywa nakmikistem pikatanga nakmikusilitfagilgan. Nakmikusiq 

uutghusimakan nakmikillghem qepghaghviganun, qepghaghtet (kiyang bipartisan-et qerngut) 

peqigtaqaat sign-ellgha nalighmeng ilanga esghaasiit ungipaq nakmikusim qantani qaywa 

nakmikistem pikatanga. Ungipaq aklukegaq aviitkan nalighmeng taqmiilghisimakan, nalighmeng 

sign-eyaghqaatanga allangukuni esghaqusiitni, nakmikusiq kesutkennaanghituq. Ilanganikun, 

nakmikista ungipilleqaat enkaam elqughsaghalilleqaat afkuyaq. 

Takugu eac.gov/vote kenegsaghqanun state-egpenun nalighmeng nalighneghpek 

nakmikillghan website-anganun ungipaghqameng naten nakmikusit kelengakaqutangillu 

kesutngutangillu state-egpeni. 
Nakmikimun Ilatelleq

Naten ilalleqsinga nakmikimun? 

Tamaghhiitni states-eni iwerngaqun North Dakota-mi, ilasaghqaguten nakmikimun 

kesutngusqelluten. Ilatelleghqaa allakutut state-kaghtaan, iwernga ilannaluten nakmikimun 

whatesaghqaguten: 

• Amarakaghmii

• Waran 18 uksughtutka Nakmikilleghmi 

• Tamakughmiilleghmeng maligusaghqaguten 

Ilaasaghngaaghpek gginasaghlluku, tuyughluku, enkaam uglalghiini states-eni uunlaaynekun. 

Siingenllu ilatellghisimakuvek nalighmeng nutaghsaghqakuvgu ilatellghen, wataghllak stateegpek tuunvigani apeghiighnaken. Ilangita states-em nakmikistet ilatestaqiit Nakmikivigem 

aghneghani, enkaam ilangita states-em tuunvilguut 30 aghneq sivungani nakmikillghem. 

Ilangita states-em 18 uksughtukefagilgata ilatesaghaghaqiit nakmikillegmun, enkaam 

nakmikiyaghngaaghmeng piyaghqaaghtekata. 

Takugu eac.gov/vote ken’gaghsaghqanun state-egpek nalighmeng nalighneghpek nakmikillghan 

website-anganun liitaghaghnaluku ungipaa ilatellghem piyaghqaneng. 

Downluughyaghngaaghpegullu ama igangllaasaghngaaghpegu National-em Tuyuqayuk 

Nakmikistem Ilatellghan Igaa. Una igaq atuqsaghngaaghmi ilatelleghqaa nakmikistem 

tamaghhiitni iwerngaqun North Dakota-mi, New Hampsire-llu Wyoming-millu, enkaam 

piivngaaq 21-eni uluni. Tuguyukuvgu una igaq, whavek pi: 

https://www.eac.gov/voters/national-mail-voter-registration-form 

Naten simighnayaghsikun political-ema party-ngan ilatellgha?

Political-em party-gpek pinga simighnaqelleghqaa katam ilallghiistun ayuquq nakmikimun. 

Ilangitni states-eni ilatestaqaten party-nun ilanneghpek, enkaam ilangita kelengnaqigataat 

sangutanga party-n. State-egpek iiskughtengngukagu party-gpek nangaghnegha, aapleqaten 

nakmikistmun ilatellghanun igani sangutanga political-em party-gpek nangaghnegha. 

Ilangita states-em nakmikistet ilatesaghqaqiit party-nun nangaghneghitnun nakmikiyaghqakata 

nakmikiyaghaghni. Nakmikilleghpigaghni (kiyang Aqumughmetaqelghiit), 

nakmikiyaghngaaghpek alngunak nakmikisaghqaneng, sanguyaghngaan party-gpek 

nangaghnegha. 

Tagugu eac.gov/vote ken’gaghsaghaqeng state-egpenun nalighmeng nalighneghpek 

nakmikillghan website-anganun liitaghaghnaluten. 
Naten Nutaghlleqsikun nakmikistema ungipaa (aatqa, address-ka, political-em 

party-nga, ilangillu)?

Nutaghtellgha nakmikistegpek ilatellgha kiyang tawatetut ilatelleghpetun nakmikimun. 

Nutaghtigu nakmikistem ilatellghan ungipaa maanakuvek: 

• Nuugtekuvek

• Aatghen simiquvgu

• Allangughsukuvgu political-em party-ngan nangaghnegha

• Nakmikillghisimakuvek estamani uksuni agani

Takugu eac.gov/vote ken’gaghsaghqameng state-egpenun nalighmeng nalighneghita 

nakmikivigem website-anganun naalkennaluki naten salleghqaghsi ilannaluten nakmikimun. 

Talwa tuuniyukuvek igameng National-em Tuyuqayugkun Nakmikistem Ilatellghanun igamun

negpek nem nakmikivigem qepghaghviganun. Una igaq atuqsaghngaaghmi ilanneqigtemmun 

nakmikimun tamaghhiitnun state-enu iwerngaqun North Dakota-nkut, New Hampshrie-enkutlu, 

Wyoming-emillu, enkaam piivngaaq 21-eni uluni. 

Naten esghaghnayaghsikun nakmikistema ilatellghan ungipaa? 

State-et allakaqaghtaghmeng nakmikimun liilightuusalguut, ilalluni naten qaywa ilasimaten. 

Kiyang esghaghnayaghan online-ekun nalighmeng tuqlughluki negpek nakmikivigan 

qepghaghviga. Ilatngwaaghngakuvek nakmikimun, megnunaghtuq esghalleghqaa qaywa 

ilatelleghpek ingupaa whaa atuungutangallu elqughaghngatangallu, wata nuuggneghhakuvek 

nalighmeng aatghen simimakuvgu. Takugu eac.gov/vote ken’gaghsaghaqmun state-egpeni 

nalighmeng nalighneghpek nakmikivigan website-anga wata ungipataghalghii kiyaghfigpeni. 

Naten uutghunnayaghsikun nakimikimun ilatelqa? 

State-etlu nemllu nalighneghi sayaghqaghtuuq allakaghmeng nakmikistenun uutghusulghiinun 

ilatelleghmeggnun. Ilatngakuvek nakmikimun enkaam uutghusukuvgu nalighmeng iiksukuvgu 

nakmikimun ilatellghen, negpek nakmikillghan qepghaghvigan kayusiinnayaghaaten. Takugu 

eac.gov/vote ken’gaghsaghqameng state-egpek nalighmeng nalighneghpek nakmikillghan 

website-anganun tawani naalkunnayuaghtuten naantulangi nakmikim qepghaghvigi. 

Naten apeghvikughnayaghsinga ilatkameng nakmikistemeng 

kiyaghhnanilghimeng address-emni nalighmeng nakmikista ilatkaq tuqukaq? 

Latangegkuvek kitumun kiyaghhnanilghimeng address-egpeni nalighmeng tuqukamun, 

tuqlughnaken negpek nakmikillghan qepghaghviga ungipinnaluki. 
Esghamakellghi nutaghsimanginallghi nakmikistem ilatellghi megnunaghtut nakmikillghem 

igleghutistengitnun. Iingunita states-et nakmikistet ilatellghita salqumsugit whaa maaten 

atungunaqutkaqiit, iwernga ilangakun qepghaghviget nallukaqiit kina nuugsimatangi 

nalighmeng tuqumatangi. Takugu eac.gov/vote ken’gaghsaghqameng state-egpek nalighmeng 

nalighneghpek nakmikillghan website-anganun tawani naalkunnayuaghtuten naantulangi 

nakmikim qepghaghvigi.

Nakmikilleghqat

Naten nakmikinayaghsinga gginasaghlluku Nakmikivigmi?

Tamaghhita states-et pilleghqalguut gginasaghlluku nakmikistet pilinnaluki nakmikusiteng 

Nakmikivigmi. Ilangitni states-eni navek samun piyaghqagut Nakmikivigmi pinaluteng, enkaam 

ilangi nakmikivilguut naken alngunak pinguyaghngaaghmeng nakmikinaluteng. 

Takugu eac.gov/vote ken’gaghsaghqameng state-egpek nalighmeng nalighneghpek 

nakmikillghan website-anganun tawani naalkunnayuaghtuten naantulangi nakmikivigkaghten, 

awangi, ama sangwaa kelqesaghqanayukan (katam ID-t) nakmikiyamun. 

Naten nakmikiyaghaghnayaghsinga?

State-a ugliinaq namikistaqiit gginasaghlluku Nakmikivigtestengngunaan. Ilangitni states-eni, 

nakmikiyaghaghtestaqiit nengita nakmikivigem qepghaghvigani, enkaam ilangitni 

nakmikiyaghngaaghpek nakmikivigmi katam nakmikilghistun Nakmikivigmi. Esghaghyukuvgu

state-en gginasaghlluku nakmikilleghqaa Nakmikivigtestengngunaan ama nani pilleghqan, 

takugu eac.gov/vote, kenegtigu state-en nalighmeng nalighneghen enkaam kenegtigu 

‘Absentee/Mail and/or Early Voting Information.’ 

Naten nakmikinayaghsinga tuyughluku?

Tamaghhiita states-et allakaqaghtaghmeng maligsaghqalguut kinkut nakmikilleghqitneng 

tuyughluku. Ilangita states-em sangameng pilleghqitneng apeghyaghqagut nakmikilleghqiit 

tuyughluku, ilangita alngunak kina tungsightestaqiit tuyuqayugmeng nakmikusimeng, enkaam 

ilangita tuyughaghtaqiit qamaglluki nakmikistet tuyuqayugkun. Ilangi pilleghqat qinuyuguut, 

aqnightellghet, nalighneghlliqelleq, naten yugtula, igleghalleq kiyaghfikenghitmini 

Nakmikivigmi, igaghyangukuni nani, nalighmeng yarmingukuni. Tungsiquvek tuyuqayugkun 

nakmikusimeng, liisimakngwaaghluku tuunilleghqaa nakmikusin kingusaghqangunaan 

kesutngusqelluku (ama tuyughim tagtalanga). 

Allgeghusimakuvek avilluni nalighmeng tuyuqayugmeng nakmikusimeng, atightughwaaghluki 

maligsaghqii natenllu qakunllu uutghutelleghqaneng. 
• Imighluku inunaghhaan aaptekiit aanveluupnganilnguq. Ilangita states-em 

noteraayesaghqaqiit nalighmeng esghapestesluki sign-ellghi aanveluupet 

uutghullghiini nakmikusit tuyuqayuget. 

• Wataghllak estaampalighluki aanveluupet uutghusaghqat tuyughvagilafki wetkuqun 

siingenllu llivikngwaaqumakata. 

• USPS-enkut pisqellghitni, tuyughhu nakmikusin uteghmun waran week-a 

sivutghulluku state-em tuunviganeng wataghllak kaasaghqaluki qepghaghvigitnun. 

• Natesaghngiita nalighneghpek liilightuusiillu maligsaghqillu, gginasaghlluku 

tagisaghngaghpeki tuyuqayuk nakmikusin nalighmeng kanaghsaghqanun 

nalighneghpeni. 

Uglalghiit states-et iiskughtestaqiit tuyuqayuget nakmikusiteng online-ekun. 

Ii-i: Nakmikivigem qeghaghtengi aksaqsaghqaghsi kelengakepigtaqaat, nakmikilleghten 

aksaqnaqepigtaqiit saaghaatalleghmegteggun. Nakmikillghem qepghaghtengi 

igaqumanginaghaqiit nakmikimaten, iwernga esghaghnaanghitaat naten nakmikimaten. 

Naalkataghaghnaghan ungipaaneng nakmikilleghmeng tuyughluku state-egpeni, talwa 

ungipameng tuyuqayugmeng nakmikusimeng piivngakuni state-egpeni whani: eac.gov/vote. 

Ukavantalghinun Nakmikilleq tuyughluku

Esghaqaghluku stateghpek nalighmeng negpek nakmikivigan qepghaghvigani ungipaaneng 

naten pilleghqameng ukavantalghinun aapellghi, igallghi ama uutghutellgheghqii tuyuqayuk 

nakmikusin. Wata ungipaghqaq ukavantalghinun igleghneghani nakmikilleq tuyughluku una 

esghaqaghhu Saleghpigaat: Kukragniighsaqaq Nakmikilleq Tuyughluku. 

Naten kanaghfiget salngaget qepghaghaqat?

Ilangita states-em nakmikistenun uutghutestaqiit tuyuqayugit/avilluteng nakmikusiit 

paqnangilngughnun kanaghfignun salngagnun. Kanaghviget salngaget tufighniighsaghaqii 

tuyuqayugkun qayughllak nakmikistenun uutghutestaqiit nakmikusiteng nakmikillghem 

qepghahtengitnun, tuyughnangunaan. Aneghrengitkennayaghaat nakmikistet 

taaymepagilnguut uutghutellghitneng nakmikusteng tuyughluku. 

Nakmikinaluten kanaghtekayugkun salngagkun: 

• Kanaghtigu nakmikusin uutghutusikun aanveluupemun enkaam imighluku ungipaq 

aklukegkaa aanveluupekun. Ilangita states-em notoraayesqaqiit nalighmeng 

esghapagluku sign-ellgha aanveluupekun uutghullghiini nakmikusimeng 

tuyuqayugkun. 
• Uutghutigu nakmikusin kanaghtekyugkun salghakun nunagpeni. (ii-i: 

Esghaghwaaqaghluku kanaghfigek salngagek igaghwaaqatangek countygpenitulanga, city-gpeni, nalighmeng township-egpeni.) 

• Kanaghtekayugek salngagek atughnaqngukufkek wataghllak uutghunnaken 

tuyuqayuk nakmikusin umegtestengngunaki nakmikiviget Nakmikivigmi.

Allakaqaghtaghmeng state-et maligsaghqalguut sayaghqalguut paqnaniighsaghqameng 

kanaghfigneng salngagneng. Kiyang maghqatusiigut nalighmeng seal-et, igaqusit ama 

esghamakisteneng. Ilangita states-etlu netlu salngaget kavemem guygunitaqut nalighmeng nani 

paqnangilngughni nalighneghni. Nakmikistenginaat qepghaghtengit (kiyang bipartisan-et) 

saghnalaghaqiit nakmikusit kanaghtinghata salngagnun. Liitaghaghnaluki naten nakmikistem 

qepghaghtengi paqnangiighsillghi salngagneng esghaghhu apeghtuusaq igaqaat KEKet ama 

Cybersecurity and Infrastructure Agency (CISA)-enkut naten atuqellghit pananiighsaqat

salngaget kanaghfiget. Takugu eac.gov/vote, kenegtigu state-en nalighmeng nalighneghpek 

nakmikillghan website-anganun qaywa kanaghfilgutanga salngagmeng tungegpeni. 

Amarakaghmiingunga, taawanginaq ilani akmani kiyaghtaqunga. Naten 

nakmikinayaghsinga? 

Yarmitlu akmanlenguut nakmikistet nengllutumaghmeng allaaghlluggagheng sayaghqalguut 

nakmikimun. Ilangitni nayuutni, kavemem liilightuusaan (1) yarmitlu akmanlenguut nakmikistet 

ilasaghngaaghmengllu nakmikusingyaghngaaghmeng kaaputkayugkun, ama (2) nakmikusiq 

tuyughyaghqaguq 45 aghneq sivutghulluku kavemem nakmikillghaneng. Uglalghiit states-et 

wata paqnaniisghalguut yarminunllu akmanlengununllu nakmikistenun tamaghhiitnun 

nakmikilleghnun, nakaan kavemem nakmikillghitnun. 

State-em liilightuusaan suumghulleqaa pighmiingullghaneng akmanlengughnun 

nakmikillghitnun state-millu kavememllu nakmikillghitni Federal Voting Assistance Programa (FVAP) atightughyaghqalguuq yarminun, nengllugutangitnun ama akmanlengughnunllu 

nakmikiyulghiinun. Nakmikistet atuqnayaghaat FVAP-m Nakmikim Kayutanan Apeghtuusaa 

liitaghaghnaluku ungipaa nakmikilleghmeng state-angitni ama naten aaptelleghmengllu 

uutghutellghanengllu nakmikusiitneng. 

Sangaawat pilleghqanka nakmikistengulunga? 

State-et allakaqaghtaghmeng liilightuusalguut atanghutaqegkangit naten nakmikillghit 

igleghutellghit, iwernga qafsinguut kavemem liilightuusii aflengakekaqegkangit 

nakmikilleghqiitneng Amrakaghmiinun. 1965-em Nakmikilleghqaan Liilightuusaa iinghutaqaa 

ighlegutilleghmengllu ama nalighneghet kayusighistaqiit nakmikimun tamaghhiitnun 

iwerngaqun qafsin’ggaghnun, Kayusighhu Amaraka Nakmikim Liilightuusaan piiqaa (1) 

nakmikistet aksqeqaghlluku ellmeggneng nakmikilleghqaat, (2) allangughsaghngiita nalighmeng 
elqughsaghngiita nakmikusiit tuunvagilgatki ama (3) nakmikistet nakmikistaqiit 

allangughtekayuget nalighmeng afkuyiilngughmeng nakmikusimeng. 

Pilleghqaghten Nakmikinguluten

Kavemem nakmikillghan liilightuusaan aflengakaqiit nakmikilleghqaghten ama nakikillghem 

igleghnegha. Kiyang nakmikistet maananayaghtut: 

• Nakmikinayaghtut paninang utaqiingukata nakmikiviget uumkata 

• Allaneng nakmikusimeng tungsilleq anagtiimakata 

• Allangughtekayugmeng nakmikusimeng tungsilleghqaq igaaninneghilkata 

nakmikivigmi 

• Tungsilleghmeng ulungitgun kayutmeng nakmikivigem qepghaghtenganeng 

kayutsukata atightumeng nalighmeng liigikelleghqaa nakmikilleghqameng 

• Tetugyullngunaan nalighmeng qinuyugtellngunaan nakmikinguluni 

Nakmikilleq Naatlugmelluni

Kavemem liilightuusaan aflengakaqii nakmikistet naatlugmelnguut. Nakmikistet 

naatlugmelnguut maanayaghngaaghmeng: 

• Nakmikilelghqaq aksaqeqaghllukullu allakaghmillu 

• Nakmikivilgulleghqaq nakmikusilegmeng ukavantalghinun nakmikistenun 

Nakmikistet maananayaghtutlu:

• Kayutniighnayaghtuq qepghaghteneng nakmikivigmeggni apeghtuqat atuqayugit 

nakmikusit piyaqniighsaghqat, nalighmeng

• Kina kelqesaghngaaghmegteggu kayutkaghqaq nakmikimun 

Nakmikistet aapsaghngaaghmeng ungipameng namikimun kayutmeng, nakmikim 

kayutanganeng, ama avilluteng nakmikusit maligsaghqat piivngalghiit. 

Wata ungipaghqameng takugu eac.gov/vote nalighmeng tuqlughu Amarakam Kestistengita 

Kayutangita Kelengakistengat tuqulughluki 866-747-1471-mi nalighmeng lataluki 

listen@eac.gov-mun. Ungipaq Amarakaghmiit Nalighneghmellugmelnguut Liilightuusaa 

piivngaaq ada.gov-mi. 

Ilangi Atightughyaghqam
Itagnalleghpigaq ungipaghqaq state-egpek nakmikistem ilatellghanengllu nakmikimllu 

liilightuusaanun state-egpek nalighmeng negpek nakmikillghan qepghaghviga. Takugu 

eac.gov/vote, kenegtigu state-en nalighmeng nalighneghpek nakmikillghan website-anganun. 

Wata naalkullequten ungipameng kavemem liilightuusaaneng Civil Pilleghqaan Division-ngan 

website-anani justice.gov/crt/voting-section. 

Iganeng kavemem nakmikillghan pilleghqaneng liilightuusaanengllu aflengakillghanengllu, ama 

ilanganengllu nakmikim ungipaaneng takugu usa.gov/voting-llu ama vote.gov.